ພັກ-ລັດຖືສຳຄັນການພົວພັນຮ່ວມມືແບບພິເສດ ລາວ-ຫວຽດນາມ
ທ່ານ ສະເຫລີມໄຊ ກົມມະສິດ ລັດຖະມົນຕີ ກະຊວງການຕ່າງປະເທດ ຮອງປະທານ ແລະ ຜູ້ປະຈຳການຄະນະຊີ້ນຳລະດັບຊາດ ເພື່ອສະເຫລີມສະຫລອງ ປີມະຫາສາມັກຄີ ມິດຕະພາບລາວ-ຫວຽດນາມ ໃຫ້ສຳພາດຕໍ່ສື່ມວນຊົນ ໃນວັນທີ 10 ມິຖຸນາ 2017 ທີ່ນະຄອນຫລວງວຽງຈັນນີ້ວ່າ: ພັກ-ລັດຖະບານ ຖືສຳຄັນການພົວພັນ ແບບພິເສດ ແລະ ຮ່ວມມືຮ່ວມຮອບດ້ານ ລະຫວ່າງສອງຊາດລາວ-ຫວຽດນາມ ເຊິ່ງແມ່ນການພົວພັນກົດແຫ່ງການຄົງຕົວ ແລະ ຂະຫຍາຍຕົວຂອງພາລະກິດປະຕິວັດ, ທັງເປັນການພົວພັນທີ່ເປັນມູນເຊື້ອ ໃນແຕ່ລະໄລຍະຂອງການຕໍ່ສູ້ກູ້ຊາດ ກໍຄືການຮ່ວມມືຊ່ວຍເຫລືອເຊິ່ງກັນ ແລະ ກັນ ໃນພາລະກິດປົກປັກຮັກສາ ແລະ ສ້າງສາປະເທດຊາດເຖິງປັດຈຸບັນ.
ການສະເຫລີມສະຫລອງ ສອງວັນປະວັດສາດ ຄົບຮອບ 55 ປີ ຂອງການສ້າງຕັ້ງສາຍພົວພັນການທູດ ແລະ 40 ປີ ວັນເຊັນສົນທິສັນຍາມິດຕະພາບ ແລະ ການຮ່ວມມື ລະຫວ່າງສອງຊາດ ລາວ-ຫວຽດນາມ 2017 ນີ້, ເປັນການຫວນຄືນມູນເຊື້ອ ແລະ ຜົນສຳເລັດ ໃນການຈັດຕັ້ງຜັນຂະຫຍາຍວຽກງານຮອບດ້ານ, ທັງເປັນການສຶກສາອົບຮົມພະນັກງານ, ນັກຮົບ ແລະ ປະຊາຊົນບັນດາເຜົ່າ ໃນທົ່ວປະເທດ ໂດຍສະເພາະຄົນຮຸ່ນໜຸ່ມ ໃຫ້ມີຄວາມຮັບຮູເຂົ້າໃຈ ສືບຕໍ່ປົກປັກຮັກສາ ແລະ ຜັນຂະຫຍາຍມູນເຊື້ອ ອັນດີງາມໃຫ້ຍືນຍົງ ພ້ອມນີ້ ຍັງເປັນການຢືນຢັນໃຫ້ທົ່ວໂລກ ໄດ້ຮັບຮູ້ ເຖິງວ່າສະພາບການຂອງໂລກ ຈະມີການຜັນແປໄປຢ່າງໄວວາ ຍາກທີ່ຈະຄາດເດົາໄດ້ ແຕ່ສາຍພົວພັນອັນເປັນມູນເຊື້ອ ຄວາມສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງສອງຊາດ ລາວ-ຫວຽດນາມ ຍັງໝັ້ນຄົງຂະນົງແກ່ນ ແລະ ໄດ້ຮັບການຂະຫຍາຍຕົວຢ່າງບໍ່ຢຸດຢັ້ງ.
ໂອກາດນີ້, ທ່ານ ສະເຫລີມໄຊ ກົມມະສິດ ຍັງໄດ້ຍົກໃຫ້ເຫັນ ຜົນສຳເລັດອັນເປັນພື້ນຖານ ແລະ ພົ້ນເດັ່ນ ຕະຫລອດໄລຍະ 55 ປີຜ່ານມາ ໂດຍສະເພາະດ້ານການເມືອງ ແລະ ຄວາມໝັ້ນຄົງ, ເສດຖະກິດ, ການຄ້າ ແລະ ການລົງທຶນ ລວມທັງການພົວພັນຮ່ວມມື ລະຫວ່າງສອງກະຊວງການຕ່າງປະເທດ ເຊິ່ງເຫັນວ່າມີຄວາມໃກ້ຊິດ ແລະ ມີປະສິດທິຜົນທີ່ສຸດຕະຫລອດມາ ໃນຖານະເປັນເສນາທິການ ໃຫ້ການນຳພັກ-ລັດຂອງຕົນ ເພື່ອສົ່ງເສີມການພົວພັນຮ່ວມມື ລະຫວ່າງສອງປະເທດ ກໍຄືການພົວພັນຮ່ວມມືສອງຝ່າຍ ໃນເວທີສາກົນ ແລະ ພາກພື້ນອື່ນໆ, ສິ່ງສຳຄັນສອງກະຊວງຍັງໄດ້ບັນລຸຂໍ້ຕົກລົງຮ່ວມມືກັນ ໃນໄລຍະ 2014-2020.
ທີ່ມາ: ຣາຊະວົງ-ພາບ: ສອນຄຳ/ຂປລ
© ໂຕະນໍ້າຊາ | tonamcha.com___________